Guvernul german: Olaf Scholz i-a cerut lui Vladimir Putin armistiţiu în Ucraina.
Germania i-a cerut Rusiei un armistițiu în Ucraina şi încheierea conflictului militar, exprimând preocupări şi în privinţa crizei alimentare internaţionale. Olaf Scholz i-a semnalat lui Vladimir Putin şi problemele privind aprovizionarea cu alimente la nivel mondial cauzate de invazia militară rusă în Ucraina. Preşedintele Vladimir Putin i-a spus lui Olaf Scholz că negocierile cu Ucraina pentru încheierea conflictului militar "sunt blocate în principal de partea ucraineană".
Cancelarul german, Olaf Scholz, i-a cerut preşedintelui rus, Vladimir Putin, instituirea unui armistiţiu în Ucraina şi încheierea conflictului militar, exprimând preocupări şi în privinţa crizei alimentare internaţionale, anunţă Guvernul de la Berlin."Cancelarul Olaf Scholz a vorbit, astăzi, cu preşedintele Rusiei, Vladimir Putin. Conversaţia a avut loc în contextul în care pe 11 mai cancelarul vorbise cu preşedintele Ucrainei, Volodimir Zelenski. Convorbirea de 75 de minute s-a concentrat pe eforturile de oprire a războiului din Ucraina", anunţă Guvernul Germaniei, conform unui comunicat postat vineri pe site-ul oficial."În contextul gravităţii situaţiei militare şi a consecinţelor războiului din Ucraina, în special în oraşul Mariupol, cancelarul german a insistat în discuţia cu preşedintele rus pentru ajungerea rapidă la un armistiţiu, pentru îmbunătăţirea situaţiei umanitare şi pentru avansarea acţiunilor de soluţionare a conflictului pe cale diplomatică", precizează Guvernul de la Berlin.Olaf Scholz i-a semnalat lui Vladimir Putin şi problemele privind aprovizionarea cu alimente la nivel mondial cauzate de invazia militară rusă în Ucraina. "Cancelarul a notat că Rusia are o responsabilitate specială pentru această situaţie", a subliniat Guvernul german.Preşedintele Vladimir Putin i-a spus lui Olaf Scholz că negocierile cu Ucraina pentru încheierea conflictului militar "sunt blocate în principal de partea ucraineană", a anunţat anterior Preşedinţia Rusiei, potrivit publicaţiei "Der Spiegel". Contactele între Moscova şi Berlin vor continua la diferite niveluri, a subliniat Kremlinul.